SA vryduiker (28) van Oudtshoorn ryg rekords in | Netwerk24
SA vryduiker (28) van Oudtshoorn ryg rekords in
Deur Jackie Kruger 11 September 2019 08:51
Sy is baie trots en opgewonde oor haar vryduiker-dogter se prestasies wat nou twee wêreldrekords insluit.
Talya Davidoff Foto: www.gofundme.com
So sê Belinda du Plessis van Oudtshoorn by navraag oor haar dogter, Talya Davidoff (28), wat onlangs onder meer twee wêreldrekords gewen het vir paalspies- (pole spear) en pylgeweer-hengel (vroue).
Talya het ook twee nasionale rekords opgestel in vryduik (56 m en 60 m in die CWBF-afdeling (constant weight bi-fins) op die Caribbean Cup Freediving-kompetisie wat verlede maand in Roatán, Honduras, gehou is.
Talya het 'n graad in mariene biologie aan die Universiteit van Kaapstad (UK) verwerf en is 'n oudleerling van die Hoërskool Oudtshoorn.
In 2017 het sy ook drie Suid-Afrikaanse rekords op die Suid-Afrikaanse Vryduik-kampioenskap in Port Elizabeth laat spat. In Maart vanjaar het sy 'n SA rekord in die CWBF-afdeling in die 51 m-item opgestel. Dié oorwinning het sy op haar Facebook-blad opgedra aan 'n groep mense, onder wie haar ma en haar pa, Dennis Davidoff, wat in Januarie vanjaar oorlede is.
Haar ma sê nie net moet 'n mens fiks wees om die sport te kan beoefen nie, maar jou kop moet reg ingestel wees.
"Dit is geestelik baie uitdagend."
Gelukwense vir Talya se jongste prestasies, onder meer van die Oudtshoorn Sakekamer, het ook op Facebook verskyn.